作者:杜甫
標題:秋日荊南述懷三十韻
內容:昔承推獎分，愧匪挺生材。遲暮宮臣忝，艱危袞職陪。揚鑣隨日馭，折檻出雲臺。罪戾寬猶活，干戈塞未開。星霜玄鳥變，身世白駒催。伏枕因超忽，扁舟任往來。九鑽巴噀火，三蟄楚祠雷。望帝傳應實，昭王問不回。蛟螭深作橫，豺虎亂雄猜。素業行已矣，浮名安在哉。琴烏曲怨憤，庭鶴舞摧頹。秋雨漫湘水，陰風過嶺梅。苦搖求食尾，常曝報恩腮。結舌防讒柄，探腸有禍胎。蒼茫步兵哭，輾轉仲宣哀。饑籍家家米，愁徵處處杯。休為貧士歎，任受眾人咍。得喪初難識，榮枯劃易該。差池分組冕，合遝起蒿萊。不必伊周地，皆知屈宋才。漢庭和異域，晉史坼中臺。霸業尋常體，忠臣忌諱災。群公紛戮力，聖慮窅裴回。數見銘鐘鼎，真宜法鬥魁。願聞鋒鏑鑄，莫使棟樑摧。磐石圭多翦，兇門轂少推。垂旒資穆穆，祝網但恢恢。赤雀翻然至，黃龍詎假媒。賢非夢傅野，隱類鑿顏坯。自古江湖客，冥心若死灰。